นายกรัฐมนตรี เร่งให้กรุงเทพมหานครเพิ่มพื้นที่สีเขียวในเมืองและเพิ่มที่จอดรถใสสวนสาธารณะของสวนลุมพินี พร้อมย้ำตนเองไม่ได้ต้องการอยู่ต่อถึง 5 ปี
นายกรัฐมนตรี เร่งให้กรุงเทพมหานครเพิ่มพื้นที่สีเขียวในเมืองและเพิ่มที่จอดรถใสสวนสาธารณะของสวนลุมพินี พร้อมย้ำตนเองไม่ได้ต้องการอยู่ต่อถึง 5 ปีพลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) พร้อมด้วยคณะรัฐมนตรีบางส่วน เช่น พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พลเอก ฉัตรชัย สาริกัลยะ รองนายกรัฐมนตรี พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม นายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา พล.ต.อ. อัศวิน ขวัญเมือง ผู้ว่าราชการกรุงเทพมหานคร ลงพื้นที่ตรวจราชการในพื้นที่กรุงเทพมหานคร บริเวณสวนลุมพินี สักการะอนุสาวรีย์พระบาทสมเด็จพระมงกุฎเกล้าเจ้าอยู่หัว รัชกาลที่ 6 ก่อนเดินพบปะทักทายประชาชนที่มาออกกำลังกายภายในสวนลุมพินี พร้อมติดตามผลการปรับปรุงภูมิทัศน์สวนลุมพินี หลังจากได้กำชับให้เร่งดำเนินการปรับปรุงภูมิทัศน์สวนสาธารณะให้สวยงามและเพิ่มพื้นที่สีเขียวให้กรุงเทพมหานคร จากนั้นจะปลูกต้นรวงผึ้งร่วมกับภาคีเครือข่ายพื้นที่สีเขียว ก่อนเดินทางไปยังสวนเบญจกิติตรวจเยี่ยมพื้นที่การยาสูบแห่งประเทศไทย บริเวณที่จะสร้างสวนป่าระยะที่ 2 และระยะที่ 3 นายกรัฐมนตรี กล่าวว่า ได้กำชับให้กรุงเทพมหานครเร่งปรับปรุงสวนสาธารณะสวนลุมพินี โดยเฉพาะการเพิ่มที่จอดรถให้กับประชาชนที่เข้ามาใช้บริการ หรือออกกำลังกายภายในสวนลุมพินี และเพิ่มพื้นที่สีเขียวในเมืองให้กับประชาชนในกรุงเทพมหานคร ส่วนเรื่องการเมืองนายกรัฐมนตรีย้ำว่า วันเลือกตั้งวันที่ 24 มีนาคมนี้ ตนเองจะพาครอบครัวไปเลือกตั้งแน่นอน ส่วนจะไปร่วมเวทีพรรคการเมืองปราศรัยวันศุกร์นี้หรือไม่นั้นยังไม่ทราบ พร้อมย้ำว่า ตนเองไม่ได้ต้องการจะอยู่ต่อถึง 5 ปี ขอให้เป็นเรื่องของประชาชนตัดสินใจเอง ที่สำคัญไม่เคยพูดว่าจะชนะ หรือแพ้การเลือกตั้งครั้งนี้ จากนั้น นายกรัฐมนตรี ตรวจเยี่ยมโครงการรถไฟชานเมืองสายสีแดง ช่วงบางซื่อ-รังสิต บริเวณชานชาลารถไฟความเร็วสูงและรถไฟเชื่อม 3 สนามบิน เพื่อติดตามความคืบหน้าการก่อสร้างรถไฟชานเมืองสายสีแดง ช่วงบางซื่อ-รังสิต และเยี่ยมชมจุดเชื่อมต่อการเดินทางระหว่างรถไฟ MRT กับสถานีกลางบางซื่อ